EL Επίσηµη Εφηµερίδα της Ευρωπαϊκής Ένωσης CE 70/246

(2004/C 70 E/266)

ΓΡΑΠΤΗ ΕΡΩΤΗΣΗ Ε-3261/03

υποβολή: Bart Staes (Verts/ALE) προς την Επιτροπή

(4 Νοεμβρίου 2003)

Θέμα: Αλλεργικές αντιδράσεις στην κατανάλωση Quorn

To Quorn είναι ένα προϊόν που υποκαθιστά το κρέας και παράγεται με βάση ενός μύκητα, του Fusarium venenatum. To εν λόγω προϊόν διατίθεται στην αγορά υπό διάφορες μορφές, από την εταιρία Marlow Foods. Στα τέλη Μαΐου, η BBC δημοσίευσε είδηση, στον ιστότοπο (http://news.bbc.co.Uk/l/hi/health/2949510.stm), σχετικά με έρευνα Ελβετών και Γερμανών επιστημόνων που περιγράφουν την περίπτωση ατόμου το οποίο παρουσίασε σοβαρές αλλεργικές αντιδράσεις μετά την κατανάλωση Quorn. Παράλληλα, η αμερικανική οργάνωση καταναλωτών CSPI (Center for Science in the Public Interest) δήλωσε ότι έχει συλλέξει έξι εκατοντάδες παράπονα από άτομα τα οποία μετά από κατανάλωση Quorn παρουσίασαν σοβαρές αλλεργικές αντιδράσεις. Το Σεπτέμβριο του 2003, η ίδια αυτή οργάνωση αναφέρθηκε σε μελέτη η οποία έχει αποδείξει οτι το 4,5 % των Βρετανών που καταναλώνουν Quorn παρουσιάζουν αλλεργική αντίδραση στο εν λόγω υποκατάστατο του κρέατος (http://www.cspinet.org/new/200309231.html).

Γνωρίζει η Ευρωπαϊκή Επιτροπή σχετικά με τις ως άνω μελέτες περί αλλεργικών αντιδράσεων στο υποκατάστατο κρέατος Quorn; Εάν ναι, τι πρεσβεύει η Επιτροπή σχετικά με την υπόθεση αυτή;

Στις 21 Μαρτίου 2002, η CSPI διαβίβασε επιστολή στον κύριο David Byrne, τον αρμόδιο για την προστασία των καταναλωτών επίτροπο, προκειμένου να επιστήσει την προσοχή στο εν λόγω πρόβλημα. 'Εχει απαντήσει ο επίτροπος Byrne στην επιστολή αυτή; Εάν ναι, ποιο είναι το περιεχόμενο της απάντησής του;

Σε ποιες ενέργειες προτίθεται να προβεί η Ευρωπαϊκή Επιτροπή για την περαιτέρω διερεύνηση, και ενδεχομένως επίλυση, του θέματος;

Απάντηση του κ. Byrne εξ ονόματος της Επιτροπής

(9 Δεκεμβρίου 2003)

Όλα τα τρόφιμα ή συστατικά τροφίμων ενδέχεται να προξενούν αντιδράσεις, αλλεργίες ή δυσανεξία, σε αρκετά υψηλό αριθμό καταναλωτών. Γενικά, εκτιμάται ότι τουλάχιστον 8 % των παιδιών και 4 % των ενηλίκων υποφέρουν από αλλεργία ή δυσανεξία σε ένα ή περισσότερα τρόφιμα. Τα τρόφιμα ή τα συστατικά το οποία προξενούν συχνότερα αντιδράσεις είναι οι αραχίδες, τα αυγά, τα ψάρια, τα οστρακόδερμα, το γάλα, οι καρποί με κέλυφος, τα δημητριακά που περιέχουν γλουτένιο, η σόγια, το σουσάμι, η μουστάρδα, το σέλινο και τα τρόφιμα που περιέχουν θειώδεις ενώσεις.

Απαντώνται εν τούτοις περιπτώσεις αντιδράσεων σε σημαντικό αριθμό άλλων τροφίμων και δεν είναι επομένως παράδοξο το ότι σημειώθηκαν αντιδράσεις στη μυκοπρωτεΐνη Quorn καθόσον, όπως ανέφερε ο Οργανισμός Προτύπων για τα Τρόφιμα σε ανακοινωθέν της 3ης Σεπτεμβρίου 2002 σχετικά με το θέμα αυτό, 13 εκατομμύρια μονάδες προϊόντων που περιέχουν Quorn πωλήθηκαν κατά το 2000 στο Ηνωμένο Βασίλειο.

Για τα άτομα που παρουσιάζουν αλλεργία ή δυσανεξία σε ένα τρόφιμο, δεν υπάρχει άλλη επιλογή από τον πλήρη αποκλεισμό αυτού του τροφίμου, και επομένως είναι αναγκαίο να μπορεί να διαπιστώνεται η ενδεχόμενη παρουσία του με την ανάγνωση των πληροφοριών που εμφαίνονται στην επισήμανση. Προς το σκοπό αυτό, κατόπιν πρότασης που διαβιβάσθηκε από την Επιτροπή το Σεπτέμβριο του 2001, το Κοινοβούλιο και το Συμβούλιο εξέδωσαν πρόσφατα την οδηγία 2003/89/ΕΚ (1) όσον αφορά την αναγραφή των συστατικών των τροφίμων, η οποία αποβλέπει στο να εξασφαλίζεται ότι όλα τα συστατικά αναφέρονται στην επισήμανση.

Ένα συστατικό όπως η μυκοπρωτεΐνη δεν θα μπορεί επομένως να υπάρχει χωρίς να εμφαίνεται σαφώς στην επισήμανση. Εξάλλου, ορισμένες παρεκκλίσεις όσον αφορά την επισήμανση εξακολουθούν να ισχύουν, για παράδειγμα στην περίπτωση των βοηθημάτων παρασκευής, εκτός εάν αυτές οι ουσίες παράγονται από αλλεργογόνο που εμφαίνεται στον κατάλογο του παραρτήματος της οδηγίας.

Αυτός ο κατάλογος θα ενημερώνεται στο μέλλον, εφόσον είναι απαραίτητο, και η Επιτροπή αναμένει τη γνωμοδότηση του Ευρωπαϊκού Οργανισμού για την Ασφάλεια των Τροφίμων (ΕΟΑΤ), τον οποίον διαβουλεύθηκε σχετικά με το θέμα αυτό. Όσον αφορά τη μελέτη που αναφέρεται από την οργάνωση CSPI (Center for Science in the Public Interest) η Επιτροπή διαπιστώνει ότι πρόκειται στην πραγματικότητα για τηλεφωνική έρευνα η οποία δεν επιτρέπει τη διατύπωση αξιόπιστων συμπερασμάτων. Η Επιτροπή εξάλλου δεν έλαβε γνώση επιστημονικών μελετών που να έχουν διεξαχθεί πρόσφατα όσον αφορά το ποσοστό δυσανεξίας στις μυκοπρωτεΐνες και θα διαβιβάσει στον ΕΟΑΤ όλες τις σχετικές πληροφορίες που θα μπορεί να συλλέξει σχετικά με το θέμα αυτό.

Τέλος, απαντώντας σε τρεις επιστολές του CSPI, o Επίτροπος αρμόδιος για την Υγεία και την Προστασία των Καταναλωτών διαβίβασε στην εν λόγω οργάνωση το Μάιο, τον Ιούλιο και τον Οκτώβριο του 2002 πληροφορίες και σχόλια ανάλογα με εκείνα που αναφέρονται παραπάνω.

(1) EE L 308 της 25.11.2003.